ભારત-પાકિસ્તાનના ભાગલા અને રાતોરાત બન્ને દેશો વચ્ચે ઊભી થઈ ગયેલી ક્યારેય ન તૂટનારી દીવાલ આજે પણ સર્જકોને ચૂભતી રહે છે. ‘ફિલ્મિસ્તાન’ના લેખક-દિગ્દર્શક નીતિન કક્કડ આવા જ એક સર્જક માલૂમ પડે છે, પરંતુ આ દર્દ બતાવવા માટે તેમણે ક્યાંય ઝાઝા સિરિયસ કે મેલોડ્રામૅટિક થયા વિના કેટલીયે વાતો હળવાશથી રમતી મૂકી દીધી છે. ફિલ્મ કહે છે કે પાકિસ્તાનથી આવેલા દિલીપકુમારને આજે પણ ત્યાંના લોકો મિસ કરે છે. ત્યાંની સરકાર ભલે આપણી ફિલ્મો પર પ્રતિબંધ મૂકે, પાઇરસીની બજારમાં લૉલીવુડની પાકિસ્તાની ફિલ્મો કરતાં આપણા બૉલીવુડની ફિલ્મો જ વધારે જોવાય છે. ત્યાંના જુવાનિયાંવ પણ સલમાન ખાન અને રણબીર કપૂરના ફૅન છે. બન્ને બાજુ ખાણીપીણી-પહેરવેશ-લોકો, સંગીત-ફિલ્મો-શોખ બધું એક જ છે; બસ સરહદ જ એક તરફ હિન્દુસ્તાન અને બીજી તરફ પાકિસ્તાન બનાવે છે. આ વાત પંખીના પીંછાની હળવાશથી અહીં રમતી મુકાઈ છે, પરંતુ ગરીબી અને બંદૂકની અણી કેટલાય જુવાનિયાઓનાં જીવન ઝેર કરી નાખે છે એ પીડા પણ ફિલ્મમાં હળવાશની સમાંતરે જ વહેતી રહે છે.